google/wiki40b huggingface dataset:
Furubotn-oppgjøret

Furubotn-oppgjøret er den vanlige betegnelsen på partisprengningen i Norges Kommunistiske Parti og Norges Kommunistiske Ungdomsforbund i 1949–1950. Andre betegnelser som har vært brukt er «Oktobereksplosjonen» og «Oppgjøret med det annet sentrum». Anslagsvis 700 medlemmer forsvant ut fra partiet, inkludert et flertall av det tidligere landsstyret, sentralstyret og sentrale apparatet, samt flertallet i NKUs sentralstyre. Daværende partisekretær Peder Furubotn sto i spissen for den tapende fløyen. Den seirende fløyen betegnes som regel som Løvlien-fløyen, eventuelt Løvlien/Strand Johansen-fløyen.
Oppgjøret er i ettertid dokumentert grundig både av fagfolk (Terje Halvorsen, Per Selle, Torgrim Titlestad) og involverte (Hans I. Kleven, Leif Vetlesen, Arne Pettersen, Roald Halvorsen, Reidar T. Larsen), selv om konklusjonene deres, særlig de involverte, er ulike. I 1990 vedtok NKPs landsmøte med knapt flertall en uttalelse der oppgjøret ble kritisert og eksklusjonene opphevet, selv om det siste ikke fikk noen praktisk betydning.

Hovedpersoner

Peder Furubotn (1890–1975) var formann i NKP fra 1925 til han i 1930 påbegynte et åtte år langt opphold i Moskva. Under krigen spilte han en viktig rolle i det illegale partiapparatet. Etter hendelsene i 1949 spilte han ingen betydelig politisk rolle, selv om han senere skulle trå frem som tilhenger, dog ikke medlem, av Arbeiderpartiet og endog tilhenger av norsk medlemskap i EEC i 1972.
Johan Strand Johansen (1903–1970) var nestformann i NKU mellom 1924 og 1928, og aktiv i partipressa i mellomkrigsårene. Han tilbrakte også mye tid i Moskva på 1930-tallet. Under 2. verdenskrig var han fengslet på Grini fangeleir og Sachsenhausen. Han var Stortingsrepresentant for Oslo mellom 1945 og 1949 og igjen mellom 1954 og 1957. I 1955 ble han grunnet psykiske lidelser sendt på kuropphold til Sovjetunionen der han skulle bli til sin død. Overfor NKP spilte han etter dette liten rolle, selv om han forfattet en rekke brev til partipresse og sentrale partimedlemmer.
Emil Løvlien (1899–1973) var formann for NKP mellom 1946 og 1965. Han hadde sittet i partiledelsen siden 1934, og spilt en forholdsvis ubetydelig rolle under krigen. Han var Stortingsrepresentant mellom 1945 og 1949, og igjen mellom 1954 og 1961, noe som gjorde ham til partiets siste Stortingsrepresentant, dersom man ser bort fra Reidar T. Larsen som i 1973 ble valgt inn for Sosialistisk Valgforbund. Løvlien har på mange måter stått som symbol på partiets synkende styrke gjennom den kalde krigen.
Roald Halvorsen (1914–2010) var formann for NKU fra 1945 til 1946 og nestformann i NKP fra 1946 og 1949. Etter at han ble ekskludert fra NKP markerte han seg som faglig tillitsvalgt før han sluttet seg til Sosialistisk Valgforbund der han fra 1974 var daglig leder. Mellom 1975 og 1977 var han nestformann i Sosialistisk Venstreparti.
Wessels plass (Oslo)

Wessels plass i Oslo er en plass i Oslo sentrum omkranset av Akersgata, Nedre Vollgate, Prinsens gate og Stortingsbygningen. Plassen ble i 1891 oppkalt etter dikteren Johan Herman Wessel (1742–1785). Tidligere het plassen Stortingspladsen. Plassen ble rehabilitert og pusset opp i 2005 i forbindelse med 100-årsmarkeringen av at unionen med Sverige ble oppløst. 
På 100-årsdagen for Wessels død, 29. desember 1885, ble det avduket en bronsebyste av ham på Wessels plass bak Stortingsbygningen. Denne er utført av Carl Ludvig Jacobsen og var en gave fra Norske Selskab. Bystyret vedtok navnet i 1864. 
Wessels plass holdeplass ligger like sør for plassen.
Games for Windows

Games for Windows er en spillplattform og markedsføringskampanje av Microsoft som begynte i 2005 og ble fornyet i 2006. Spill for plattformen må overholde visse spesifikasjoner likt spill som utvikles for konsoller. Kampanjens mål er å gjøre spilling på Windows like enkelt som på spillkonsoller.
Kampanjen har vært promotert på kongresser og i andre fora siden 2005.

Nettside

Games for Windows' nettside tilbyr informasjon og lenker til Microsoft-produkter så vel som lenker til videospill, maskinvare, spilltips, nye spillutgivelser, bestselgere og generell spillinformasjon vedrørende Windows-spill og programvare.
Nettsiden har også en Windows Game Advisor som har lenker til spill og funksjoner som lar besøkende finne spill som passer deres smak.

Spillpakning

Spill utgitt på plattformen har en fremstående Games for Windows-logo øverst på fremsiden av omslaget.
I desember 2006 sa Microsoft til IGN at logoen vil være på en stripe på alle PC-spillbokser som er en del av kampanjen. De sa også at de har økt salget av spillene i butikker som gir dem større fokus og at de planlegger å øke markedsføringen.
Proletariatets diktatur

Marx og Engels

Marx hevdet at kapitalismen, slik som tidligere sosioøkonomiske systemer, ville skape så sterke interne stridigheter at det ville falle isammen. Som kapitalisme erstattet føydalisme mente han at sosialisme ville erstattet kapitalisme, og etterlate seg et statløst, klasseløst samfunn kalt ren kommunisme (en: pure communism). Dette ville oppstå etter en overgangsfase kalt «proletariatets diktatur», en periode noen ganger henvist til som «arbeidernes samfunn» eller «arbeidernes demokrati».
Han skrev også i verket «Kritikk av Gotha Programmet» (en:«Critique of the Gotha Program»): «Mellom kapitalisten og det kommunistiske samfunn ligger en periode av revolusjonær transformasjon fra den ene til den andre. Tilsvarende finnes også en politisk overgangsperiode innen hvilket staten ikke kan være noe annet enn det revolusjonære proletariatets diktatur.»
Rushtidsavgift på offentlig vei

Rushtidsavgift i utlandet

Eksempler på byer i utlandet med rushtidsavgift er Singapore, London og Stockholm.
Singapore var først ute. Her ble rushtidsavgift innført i 1975, samtidig ble busstilbudet til sentrum forbedret. Dette medførte 20 % flere kollektivreisende, 25 % færre trafikkulykker, 45 % mindre biltrafikk, rundt 80 000 tonn mindre CO2-utslipp i året – og en gjennomsnittlig økning av trafikkhastigheten på 16 kilometer i timen. 
London har hatt rushtidsavgift (congestion pricing) mellom klokka 7 og 18 siden 2003. Om kvelden, natten og i helgene er det gratis å kjøre inn i rushtidssonen. Etter innføringen ble trafikken redusert med cirka en fjerdedel inn til bykjernen, noe som ga bedre framkommelighet for bussene. I 2008 ble avgiften økt for de mest bensinslukende bilene. Det koster i dag 143 kroner i døgnet om man kjører bil i London indre by mellom 7 og 18.
I Sverige er det rushtidsavgift (trängselsskatt) i Stockholm (innført i 2007) og i Göteborg (innført i 2013). Også her er det blitt mindre biltrafikk, mindre køer og mindre forurensning. 
I Danmark ønsker København bystyre å prøve ut betalingsring og kørselsafgift. Det nødvendige klarsignalet fra regjeringen er imdlertid ikke gitt. Den danske regjeringen var ved å åpne for betalingsring og trængselsafgift i København for noen år tilbake, men skrinla muligheten nyåret 2012.
Mitt liv med Liberace

Handling

Filmen følger den berømte pianisten Liberace (Michael Douglas) gjennom et seks år langt turbulent forhold til sin langt yngre elsker, Scott Thorson (Matt Damon). Liberace selv kjempet mange rettssaker for å bli trodd på at han ikke var homofil, og vant flere erstatningssaker.

Produksjon

I virkeligheten var Liberace 40 år eldre enn Thorson. Michael Douglas (som spiller Liberace) er kun 26 år eldre enn Matt Damon (som spiller Thorson). Både Douglas og Damon var eldre enn det rollefigurene deres var. Særlig var det tilfellet med Damon, som var 42 år gammel under innspillingen, selv om Thorson møtte Liberace da han var i tenårene. Han var også kun 23 år gammel da Liberace døde.
Abruptum

Abruptum var et black metal-band fra Sverige, stiftet i 1990 av «IT», «All» og «Ext».
Etter en stund fikk «Ext» sparken, og han ble erstattet av «Evil». Abruptum skrev platekontrakt med Deathlike Silence Productions, som ble drevet av Euronymous fra norske Mayhem. Senere fikk de sitt eget plateselskap, Blooddawn Productions. Abruptum bidro med åpningslåten på albumet Nordic Metal: A Tribute to Euronymous som ble gitt ut etter at Euronymous ble drept.
Abruptum ble lagt ned i 2005.
USAs ekspedisjon i Korea

USAs ekspedisjon i Korea, eller det amerikanske krigstokt mot Korea i 1871, Shinmiyangyo, eller ganske enkelt Den koreanske ekspedisjon. Det var den første amerikanske militære angrep på Korea. Det skjedde hovedsakelig på og rundt den koreanske øya Ganghwa. Konflikten ble vunnet innen 2 dager.
Årsaken for tilstedeværelsen av amerikansk marinestyrker i Korea var for å gi militær støtte til en amerikansk diplomatisk delegasjon som var sendt for å tvinge gjennom handel og politisk forbindelse med Korea. Tidligere hadde et bevæpnet handelsfartøy, «General Sherman», gått på grunn og innledet krigshandlinger. Frankrike hadde blitt slått og tvunget til å trekke seg tilbake bare fem år tidligere i en tilsvarende krigshandling.
Da koreanske kystbatterier angrep to amerikanske krigsskip den 1. juni, ble en straffeekspedisjon sendt inn ti dager senere da den kommanderende amerikanske admiralen ikke fikk en offisiell unnskyldning han var fornøyd med fra de koreanske myndighetene. Den koreanske regjeringen og det herskende Joseon-dynastiet hadde drevet en isolasjonspolitikk mot utenlandske statsmakter i århundrer, og selvsikkerheten til amerikanerne førte til at de to partene ikke forsto hverandre, noe som førte til at den diplomatiske ekspedisjonen førte til en militær konflikt. Den 10. juni gikk rundt 650 amerikanske soldater i land og erobret flere festninger, drepte over 200 koreanske soldater med egne tap av kun tre amerikanere. Korea fortsatte å nekte å forhandle med USA fram til 1882. Umiddelbart førte konflikten kun til at Korea forsterket sin isolasjonspolitikk.
Marin

Marin (av latinsk ord for hav) betegner fenomener knyttet til hav. Eksempler er marin grense, marinbiologi, marin leire (avsatt i havet) samt marine organismer til forskjell fra limniske organismer.
Tysklandsbrigadens veteranmedalje

Tysklandsbrigadens veteranmedalje er en norsk utmerkelse innstiftet i 1991. Den tildeles av Tysklandsbrigadens Veteranforbund til personell som har tjenestegjort i Tysklandsbrigaden. Innstiftelsen av medaljen ble godkjent av kong Olav etter behandling i Forsvarets medaljeråd. Medaljen er godkjente av Forsvaret for bruk på militæruniform.

Utforming

Tysklandsbrigadens veteranmedalje er i messing. Den er rund og har en diameter på 30 mm. Forsiden viser et skjold med norsk flaggmotiv omgitt av innskriften «TYSKLANDSBRIGADENE 1947–1953». Baksiden har som motiv tre militære emblemer: et gaffelkors for 5th Division «Yorkshire», en springende hest for Hannover og et kors for det britiske hovedkvarteret for Nederlandene, Hamburg og Rhinland. Dette var merkene for de britiske avdelingene, som den norske Tysklandsbrigaden tjenestegjorde sammen med. Den springende hesten er et symbol som i etterkrigstiden ble innført som Niedersachsens flagg. Korset, i farger med blått mot gult skjold, identifiseres ofte bare som «Hamburg».
Medaljen er opphengt i rødt bånd med seks smale svarte striper. Antallet svarte striper tilsvarer tallet på utsendte brigader. Båndets farger, rødt og svart, i kombinasjon med medaljens gullfarge, tilsvarer fargene i Tysklands flagg.
Båndet utstyres med nummeret på brigaden mottageren tjenestegjorde i. Mottagere som tjenestegjorde i flere brigader, fikk et tilsvarende antall stjerner påsatt båndet.
Tysklandsbrigadens veteranmedalje er utformet av Thorbjørn Bergersen og gravert av Øistein Ronæss.

Tildeling

Tysklandsbrigadens veteranmedalje tildeles for minst seks måneders tjeneste i Tysklandsbrigaden.
Det er antakelig tildelt flere tusen medaljer. Til sammen tjenestegjorde rundt 50 000 mann i brigadene.
Stuping under Panamerikanske leker 1983

Stuping under Panamerikanske leker 1983. Stuping var en av flere sporter som var med i de niende Panamerikanske leker som ble arrangert i Caracas i Venezuela fra 14. til 29. august 1983. Det var sviktstup og tårnstup for både menn og kvinner. USA ble beste nasjon, de vant alle fire gullmedaljene.
Ole Vig

Oppvekst

Vig vokste opp i et fattig småbrukerhjem med haugiansk preg på Vikanlandet, nordvest for Stjørdalshalsen. Småbruket var husmannsplass under  Røkke Nordre og Vig tilhører Røkke-slekten. Han lærte tidlig å lese, og det unge talentet ble oppdaget under konfirmasjonsundervisningen av presten F.A. Widerøe på Værnes i 1839. Med Widerøes hjelp kom Vig til seminaret i Klæbu i 1841, og var ferdigutdannet lærer i 1843. Siden hadde han lærerstillinger i Åfjord og Kristiansund.

Virke

Gjennom presten Frederik Wexelsen kom han i kontakt med Grundtvig-bevegelsen i Trøndelag. Sommeren 1851 fikk han mulighet til å komme til Sorø Akademi i Danmark, hvor han også møtte denne danske presten og skolemannen. Han gikk på sine ben det meste av veien til Danmark. Underveis besøkte han sin venn Fredrik Wexelsen på Toten, der han også traff Wexelsens søster, Marie Wexelsen som han forelsket seg i. Vig besøkte Wexelsen-familien flere ganger, og skrev til slutt et frierbrev der han åpenbarte sine følelser overfor Marie. Hun svarte med å uttrykke sympati og vennskapelige følelser, men avviste ekteskap. Vig forble tro mot sin kjærlighet til Marie, og begge forble ugifte. Samme år gav Vig ut en diktsamling. 
Som sekretær for Selskabet for Folkeoplysningens Fremme og redaktør i Den norske Folkeskole tok han opp arven etter Henrik Wergeland. I 1854 flyttet Vig dessuten inn til Wergelands forhenværende bolig i Pilestredet 31 (kalt Hjerterum) i Christiania. Som medlem av styret for det som senere ble Det norske Theater, kom Vig i kontakt med Bjørnstjerne Bjørnson og Henrik Ibsen. Vig var med i teaterslaget i 1856, og han samarbeidet med Knud Knudsen om arbeidet for å få et norsk skriftspråk. Han var også opptatt av å få folkeboksamlinger på bygdene, og for å få folkehøyskoleetablering også i Norge. Han var redaktør av bladet «Folkevennen» fra 1851 til 1857.
Som et bilag til «Folkevennen» ble Sange og Rim for det norske Folk ugitt i 1854. Denne sangboka kom til å bli skjellsettende. I over hundre år hentet norske skolesangbøker sitt kjernerepertoar fra utvalget i Sange og Rim.
Kristin Skare Orgeret

Priser og utmerkelser

Kristin Skare Orgeret mottok Norsk Medieforskerlags formidlingspris 2016. Fra begrunnelsen: «Kandidaten er en aktiv bidragsyter til det offentlige ordskiftet, med et  mediefaglig blikk på både politiske, sosiale og kulturelle aspekter ved vår samtid i innland og utland. Kandidaten gjør en betydelig innsats for å løfte mediefaglige spørsmål opp og inn i norske mediers dagsorden og er slik med på å bygge bro mellom forskningen og det offentlige rom.»
Fort Churchill

Fort Churchill var et handelsfaktori ved Churchillflodens munning i Canada, som tilhørte Hudson Bay-kompaniet.

Fort Churchill I 1689

Det første faktoriet ble bygd i 1689 omlag åtte kilometer oppstrøms fra Churchillelvens munning, men brant ned kort etter det at det var ferdigstilt.

Fort Churchill II 1717-1731

Det andre faktoriet ble bygd på samme sted i 1717, men ble erstattet i 1731 med Fort Prince of Wales ved elvemunningen – der nordmannen Jens Munk overvintret i 1619, midt i mot det nåværende stedet Churchill i Manitoba. Det var en stenskanse bestykket med 42 kanoner og det tok 40 år å bygge den. Fortet kapitulerte til franskmennene i 1782 og ble overgitt etter tre dager som ble brukt til å ødelegge så meget som mulig av det.

Fort Churchill III 1783-1941

Det tredje faktoriet med navnet Fort Churchill ble bygd nær ruinene av Fort Prince of Wales i 1783 og fungerte som en handelsstasjon til 1941.
Västerhaninge

Västerhaninge er et tettsted i Haninge kommune i Stockholms län i landskapet Södermanland i Sverige. I 2010 hadde tettstedet 15 134 innbyggere.
Yuzuru Hanyu

Personlig liv

Hanyu vokste opp i Sendai og har en eldre søster som heter Saya. Han har astma. Han gikk på Tohoku High School, der også andre kjente kunstløpere som Takeshi Honda og Shizuka Arakawa har gått. Under jordskjelvet ved Tōhoku 2011 ble huset hans skadet, men forble beboelig. I 2013 begynte han på et nettstudium i humanvitenskap på Wasedauniversitetet. Per mars 2018 var han fortsatt student der.

Tidlig karriere

Hanyu begynte å gå på skøyter i en alder av fire år, påvirket av hans eldre søster, som også gikk på skøyter. Han konkurrerte første gang på nasjonalt nivå sesongen 2004-05. Han tok bronsemedaljen under det japanske juniormesterskapet sesongen 2007-08. Året etter vant han det samme mesterskapet. Sesongen 2009-10 deltok han for første gang i Junior-VM, som han vant med tredjeplass i kortprogrammet og førsteplass i friløpet. Neste sesong gikk han over til internasjonalt seniornivå, og tok blant annet sølvmedaljen under de fire kontinenters mesterskap 2011.
Hanyu var på trening på isen i sin hjemmehall i Sendai da jordskjelvet ved Tōhoku 2011 inntraff. Ishallen ble stengt i noen måneder, noe som førte til at han trente i Yokohama og Hachinohe en stund. Han og andre kunstløpere deltok i et isshow for å samle penger til de som ble berørt av jordskjelvet. Før sesongen 2011-12 ble Hanyu hovedsakelig trent av Nanami Abe i Sendai, men etter at han vant bronsemedaljen under VM i kunstløp 2012, valgte han å bytte trener til Brian Orser, som blant annet er kjent for å ha trent Kim Yuna fra Sør-Korea til gullet under Vinter-OL 2010.

Sesongen 2013-14

OL-sesongen 2013-14 begynte Hanyu med å vinne Finlandia Trophy 2013. Han kom på 2.-plass i begge Grand Prix -konkurransene sine, og vant Grand Prix -finalen med 293.25 poeng sammenlagt og ny verdensrekord på 99.84 poeng i kortprogrammet. Under Vinter-OL 2014 deltok han i lagkonkurransen. Han gikk kun kortprogram, men vant kategorien sin og ga dermed Team Japan 10 poeng. De endte på 5.-plass sammenlagt. I den individuelle konkurransen slo han sin egen verdensrekord i kortprogrammet med 101.45 poeng, og ble dermed første kunstløper til å få over 100 poeng i kortprogrammet. Han fikk 178.64 poeng i friløpet, noe som gjorde ham til olympisk mester. Det var Japans andre olympiske gullmedalje i kunstløp, kun etter Shizuka Arakawas gull i 2006. Han endte sesongen med å vinne VM 2014 på «hjemmebane».
25. århundre

Det 25. århundre kommer til å dekke årene 2401–2500 i den Gregorianske kalender, og kommer til å være en del av det tredje millenniet.
29. juni

Navnedag

Peter, Petter, Per.
Statnett

Bakgrunn

Staten, ved Olje- og energidepartementet, eier Statnett. Eierskapet utøves av olje- og energiministeren, som utgjør selskapets øverste organ i foretaksmøtet. Foretaksmøtet velger et styre med seks eieroppnevnte representanter og tre representanter valgt av de ansatte.
Statnett har konsesjon for utøvelse av systemansvaret i kraftsystemet i Norge, der oppgaver og ansvar forbundet med dette er regulert gjennom forskrift om systemansvaret i kraftsystemet. Når Statnett som systemansvarlig fatter enkeltvedtak, utøver Statnett offentlig myndighet. Denne virksomheten er underlagt forvaltningsloven.
Statnett har hovedkontor i Oslo og ca. 1 400 ansatte. Omkring halvparten av de ansatte jobber regionalt med oppgaver knyttet til utbygging, drift og vedlikehold av kraftnettet. Konsernsjef er Auke Lont fra Nederland.
Statnett er deleier i den nordiske kraftbørsen Nord Pool Spot sammen med nettselskapene i Danmark (Energinet.dk), Sverige (Svenska Kraftnät) og Finland (Fingrid).

Historikk

Statnett SF har sin opprinnelse i den statlige forvaltningsbedriften Statskraftsverkene, som ble skilt ut fra Norges vassdrags- og elektrisitetsverk i 1986. Foretaket Statnett SF ble opprettet ved stortingsvedtak i 1991.
Oreksin

Oreksin, også kalt hypokretin, er et peptid som blir laget i den delen av hjernen som kalles hypothalamus. Det er en nevrotransmitter som styrer opphisselse (hjerneaktivitet), våkenhet og appetitt. 
Mangel på celler som produserer oreksin i hjernen fører til den hyppigste formen av søvnsykdommen narkolepsi, nemlig narkolepsi med katapleksi, hvor man samtidig sover og mister muskeltonusen i kroppen i løpet av noen sekunder (katapleksi). Denne mangelen på celler skyldes at de destrueres. Man finner også mangel på oreksin i cerebrospinalvæsken hos pasientene med narkolepsi med katapleksi.
Hjernen inneholder veldig få celler som produserer oreksin. I menneskehjernen er det omtrent 10 000-20 000 nevroner. in the hypothalamus. Aksonene (utløperne) fra disse hjernecellene strekker seg imidlertid ut til alle hjerneavsnitt og til ryggmargen , hvor det også finnes reseptorer for peptidet.
Oreksin ble oppdaget samtidig av to uavhengige forskningsgrupper som studerte rottehjerner. En gruppe kalte det oreksin fra gresk orexis – appetitt, mens den angre gruppen kalte det hypokretin siden det ble produsert i hypothalamus og har likhetstrekk med sekretin, et hormon i blant annet tolvfingertarmen. Det er ikke ennå enighet om hvilket som skal benyttes.
Argentinas kvinnelandslag i strandhåndball

VM i beachhåndball

Argentina har ikke deltatt i noe VM enda.

Panamerikamesterskapet i beachhåndball

Panamerikamesterskapet i beachhåndball er det regionale mesterskapet i beachhåndball, for land i Amerika, og mesterskapet er også kvalifisering for VM i beachhåndball.
Det argentinske kvinnelaget nådde bronsefinalen ved Panamerikamesterskapet i beachhåndball 2004, der de møtte Paraguay. Argentina vant bronsefinalen 2-0, og kom dermed på 3.-plass i dette mesterskapet. 
panamerikamesterskapet i 2008 ble arrangert som round robin, og Argentina kom på 4.-plass. Ved Panamerikamesterskapet i beachhåndball 2012 kom de igjen på 3.-plass.

World Games

Beachhåndball var demonstrasjonsgren ved World Games 2001, World Games 2005 og World Games 2009, men var offisiell konkurranse i World Games 2013. 
Argentinas kvinnelag i beachhåndball har ikke deltatt ved World Games enda.
Åsgrend

Bronsealderfunn

Kviteseid er en av de bygdene der en mener å kunne slå fast at det har vært korndyrking i første delen av bronsealderen. På Heggtveit i Åsgrend er det gjort et depotfunn med tre halvmåneformede flintsigder, som kan dateres tilbake til denne tiden (ca.1800 f.Kr.). Dette er også blitt bekreftet gjennom en pollenanalyse ved funnstedet. Det er derfor det eldste sikre sporet etter åkerbruk som er funnet i Kviteseid («Telemarksprosjektet» ved Oldsaksamlingen). Ingen gårdsanlegg ble lokalisert eller undersøkt i samband med prosjektet.

Vikingegårder

Gårdsnavn som ikke inneholder norrøne personnavn og som har endingen –stad blir regnet for å stamme fra Vikingtiden. Gårdsnavn som er føyd sammen med norrøne personnavn regner en med viser til den personen som først ryddet gården. I Åsgrend ligger det minst to, kanskje tre vikingårder: Gjelstad, Heggtveit og kanskje Åse. Gjelstad og Heggtveit er sikre fordi en har gravfunn som bekrefter det. Navneleddene -stad og -tveit bekrefter teorien. Åse må være den eldste gården siden gårdsnavnet har gitt navn til grenda. Navneformen tyder også på at den kan være eldre enn fra vikingtiden. Åse har også gravhauger, men disse er ikke undersøkt. Den fjerde gamle navnegården i Åsgrend er Kolltveit. Navnet peker mot vikingtiden, men beliggenheten og størrelsen på gården tilsier at den kan ha blitt skilt ut fra Gjelstad i høymiddelalderen.
Luding

Luding (kinesisk: 泸定县; pinyin: Lúdìng Xiàn), på tibetansk Jabsamka, er et fylke i provinsen Sichuan i Folkerepublikken Kina. Det er understilt det autonome prefektur Garzê for tibetanerne.
Befolkningen var på 75 734 innbyggere i 1999.

Ludingbroen

Over elva Dadu He fører den berømte Ludingbroen. Den er inngått i kinesisk kommunistisk folklore på grunn av heltefortellinger fra et militært slag her under «den lange marsjen» i 1935.
Broen stammer fra 1706. Den har et spenn på 100 m, er 2,8 m bred og ligger ca. 14 m over elvevannet. Den ble i 1961 oppført på Folkerepublikken Kinas liste over kulturminner.

Administrative enheter

Storkommunene Luqiao (泸桥镇), Lengqi (冷碛镇), Xinglong (兴隆镇), Moxi (磨西镇);
Kommunene Lan'an (岚安乡), Pengba (烹坝乡), Tianba (田坝乡), Chuni (杵坭乡), Jiajun (加郡乡), Dewei (德威乡), Xinxing (新兴乡), Detuo (得妥乡).

Samferdsel

Kinas riksvei 318, en av Folkerepublikken Kinas lengste hovedveier, løper gjennom området. Den begynner i Shanghai og fører blant annet innom Wuhan og Chengdu på sin vei inn i Tibet og Lhasa og helt frem til en kinesisk grenseovergang mot Nepal i Zhangmu.